

**หมอใหญ่กรุงเก่า : เชิญชวนประชาชน อายุ ๒๐ – ๕๐ ปี
รับวัคซีนดีที ป้องกันโรคคอตีบ บาดทะยัก..ฟรี..**

 นพ.พิทยา ไพบูลย์ศิริ นายแพทย์สาธารณสุขจังหวัดพระนครศรีอยุธยา เชิญชวนประชาชนอายุ 20 – 50 ปี เข้ารับการฉีดวัคซีนป้องกันโรคคอตีบ **และบาดทะยัก** ฟรี **ตั้งแต่วันนี้จนถึงวันที่ 31 กรกฎาคม 2558 ณ สถานบริการสาธารณสุขของรัฐทั่วประเทศ
เพื่อเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ในโอกาส
ฉลองพระชนมายุ 5** รอบ 2 เมษายน 2558

 **โรคคอตีบ** เป็นโรคติดเชื้อเฉียบพลันระบบทางเดินหายใจเกิดจากเชื้อแบคทีเรีย
ชนิดหนึ่ง ซึ่งสามารถสร้างพิษที่ก่อให้เกิดการอักเสบและทำให้เกิดเนื้อตายเป็นแผ่นหนา
ในลำคอ หรือหลอดลม เกิดการตีบตันของทางเดินหายใจ จึงได้เรียกว่าโรคคอตีบ  **อาการ** เริ่มต้นด้วยไข้ต่ำๆ มีอาการคล้ายหวัดในระยะแรกมีอาการไอก้อง เจ็บคอ เบื่ออาหาร ต่อมามีแผ่นฝ้าขาว อมเทา ติดแน่นที่บริเวณทอนซิล ช่องคอ โพรงจมูก กล่องเสียง ในราย
ที่รุนแรงจะมีอาการตีบตันของทางเดินหายใจ จนหายใจไม่ออกและเสียชีวิต  **อาการแทรกซ้อน** พิษของเชื้อคอตีบ อาจทำให้กล้ามเนื้อหัวใจอักเสบและเส้นประสาท
ส่วนปลายอักเสบ ทำให้มีกล้ามเนื้ออ่อนแรงของเนื้อตา แขนขา กระบังลม นอกจากนี้
ยังอาจทำให้มีโรคแทรกซ้อนอื่นๆ เช่น ปอดอักเสบ ไตทำงานผิดปกติ โรคคอตีบสามารถติดต่อกันได้โดยการไอ จามรดกัน หรือพูดคุยกันในระยะใกล้ชิด
เชื้อจะเข้าสู่ผู้สัมผัสทางปากหรือทางการหายใจ บางครั้งอาจติดต่อกันได้โดยการใช้ข้าวของเครื่องใช้ร่วมกัน เช่น แก้วน้ำ ช้อน หรือ การดูดอมของเล่นร่วมกันในเด็กเล็ก ผู้ติดเชื้อ
ที่ไม่มีอาการถือเป็นแหล่งแพร่เชื้อที่สำคัญในชุมชน โรคนี้มีระยะฟักตัวของโรคอยู่ระหว่าง
2-5 วัน หรืออาจนานกว่านี้ได้ ผู้ที่ได้รับการรักษาเต็มที่เชื้อจะหมดไปภายใน 1 สัปดาห์ นพ.พิทยา ไพบูลย์ศิริ กล่าวต่อว่า โรคนี้เป็นได้ทั้งเด็กและผู้ใหญ่ที่ไม่มีภูมิคุ้มกันต่อโรค ในระยะที่ผ่านมาเคยมีการระบาดใหญ่ของโรคคอตีบในผู้ใหญ่โดยเฉพาะในกลุ่มอายุ
20-50 ปี เพราะคนกลุ่มนี้มีระดับภูมิคุ้มกันไม่เพียงพอต่อการป้องกันโรค ดังนั้น เพื่อเพิ่มระดับความคุ้มกันให้อยู่ในระดับที่สูงเพียงพอต่อการป้องกันโรคได้ ประชาชนกลุ่มดังกล่าว
เข้ารับการฉีดวัคซีนป้องกันโรคคอตีบฟรี เพื่อควบคุมโรค ได้ตั้งแต่วันนี้ ถึง 31 กรกฏาคม 2558 ณ สถานบริการสาธารณสุขของรัฐทั่วประเทศ หากมีข้อสงสัยหรือต้องการคำปรึกษาเกี่ยวกับโรคคอตีบ สามารถโทรศัพท์สอบถามได้ที่ สายด่วนกรมควบคุมโรค 1422

**งานประชาสัมพันธ์ กลุ่มงานบริหารทั่วไป สำนักงานสาธารณสุขจังหวัดพระนครศรีอยุธยา โทร ๐ – ๓๕๒๔ - ๑๕๒๐ ต่อ ๑๑๐**